Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 66/11/5506	Martin, 2.6.2014
EEČ : 2-40-331-2014

U Z N E S E N I E

Trestná vec:	obvinená XXXXX 
Zločin:	Skrátenie dane a poistného podľa § 276 odsek 1, odsek 2 písmeno d Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátor Okresnej prokuratúry Martin
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, ako živnostníčka s prideleným IČO 41416660 a DIČ 1036248070 nepodala v zákonom stanovenej lehote do 31.03.2009 u správcu dane na Daňovom úrade v Martine daňové priznanie k dani z príjmov fyzickej osoby za zdaňovacie obdobie roku 2008, daňovú povinnosť nesplnila ani po výzve správcu dane a t o napriek tomu, že k zaplateniu mala dostatok podnikateľských príjmov, čím Štátnemu rozpočtu SR spôsobila ujmu v sume 9.325,13 €.,

lebo zanikla trestnosť činu

Odôvodnenie:
Uznesením vyšetrovateľa oddelenia ekonomickej kriminality OKP OR PZ v Martine  pod ČVS : ORP-40/OEK-MT-2011 zo dňa 9. 2. 2011 bolo podľa § 199 ods. 1 Trestného poriadku začaté trestné stíhanie  a súčasne  podľa § 206 ods. 1 Trestného poriadku vznesené obvinenie  obv. XXXXX pre  zločin skrátenia  dane  a poistného podľa § 276 ods. 1, ods. 2 písm. d/ Trestného zákona.  	V priebehu vyšetrovania bola k veci  ako svedok  vypočutá XXXXX, pracovníčka oddelenia kontroly a poverená Daňovým úradom XXXXX, ktorá sa vyjadrila k určeniu dane podľa pomôcok a k výške spôsobenej škody. Vo veci bol vykonaný aj výsluch svedka  XXXXX, správkyne dane. 
V uvedenej veci bol vykonaný  výsluch obvinenej XXXXX (t. č. Goldbergerovej), ktorá okrem  iného  uviedla, že   od novembra 2005 je živnostníčka, najskôr podnikala spolu s bývalým manželom a neskôr si otvorila vlastnú živnosť.  Je pravda, že nepodala daňové priznanie k dani z príjmov FO a neurobila tak ani v lehote  určenej daňovým úradom, lebo nemala k dispozícii fyzicky potrebné doklady. Daňové priznanie k dani z príjmov fyzickej osoby za rok 2008 podala až dňa 5. 9. 2011. Zároveň obv. XXXXX opakovane uviedla,  že ľutuje, čo sa stalo . Po oboznámení sa s o závermi znaleckého posudku uviedla, že ujmu spôsobenú štátnemu rozpočtu uhradí v lehote daňovému úradu do 10. 5. 2014.  
V priebehu vyšetrovania boli postupne  zabezpečené potrebné účtovné doklady, do konania bola  uznesením vyšetrovateľa  PZ podľa §  143 ods. 1 Trestného poriadku pribratá znalecká organizácia  JHS, s. r. o., XXXXX, ktorá spracovala zabezpečené účtovné doklady a vypracovala znalecký posudok , v ktorom dospela k výške dane z príjmov fyzickej osoby, ktorá mala byť  daňovým subjektom  XXXXX - BELLREST, IČO 41416660, DIČ 10036248070. Zo znaleckého posudku č. 114/2014,   je zrejmé , že ujma spôsobená štátnemu rozpočtu Slovenskej republiky je vo výške  9.325,13 €.
	Pri preštudovaní vyšetrovacieho spisu konanom 15.05.2014 obv. XXXXX predložila vyšetrovateľovi kópiu prevodného príkazu z 09.05.2014, ako dokladu o úhrade dlžnej sumy vo výške 9.325,13 €, daňovému úradu. 
	V zmysle ustanovenia § 276 ods. 1  Trestného zákona, sa trestného činu skrátenia dane a poistného dopúšťa ten, kto v malom rozsahu skráti daň , poistné  na sociálne poistenie, verejné zdravotné poistenie alebo  príspevok  na starobné dôchodkové  sporenie.
	V ods. 2 písm. d/ uvedeného ustanovenia Trestného zákona sú vymenované okolnosti podmieňujúce použitie vyššej trestnej sadzby z pohľadu škody, kde sa vyžaduje takýmto konaním páchateľa spôsobenie škody väčšej. Ide o úmyselný trestný čin. Malou škodou (malým rozsahom) podľa § 125 ods. 1 Trestného zákona sa rozumie škoda prevyšujúca  sumu 266,- €. Škodou väčšou sa rozumie  suma  dosahujúca  najmenej desaťnásobok malej škody.
V zmysle § 17 Trestného zákona pre trestnosť  činu  treba úmyselné zavinenie, ak neustanovuje tento zákon výslovne, že postačí zavinenie z nedbanlivosti. Subjektívna stránka trestného činu zahŕňa zavinenie, v tomto prípade vo forme úmyslu, zavinenie je obligatórnym znakom subjektívnej stránky  trestného činu a je nevyhnutné pre naplnenie ktorejkoľvek skutkovej podstaty trestného činu.	
	Podmienkou trestnosti tohto trestného činu je, aby išlo o skrátenia dane a poistného ktorého sa dopustí, kto v malom rozsahu skráti daň , poistné  na sociálne poistenie, verejné zdravotné poistenie alebo  príspevok  na starobné dôchodkové  sporenie v nie malom rozsahu. Trestnosť tohto trestného činu môže zaniknúť, ale len na podklade všeobecného ustanovenia o účinnej ľútosti podľa § 85 a § 86 Trestného zákona.  
	Podľa ustanovenia § 85  Trestného zákona účinného do 31. 12. 2012 „ Trestnosť  činov šírenie  nebezpečnej  nákazlivej   podľa § 163, ... skrátenia dane  a poistného   podľa § 276,   ....... a používania  zakázaného  bojového  prostriedku a nedovoleného  vedenia boja  podľa § 426 zaniká, ak páchateľ  dobrovoľne
a)	škodlivý následok trestného činu  zamedzil alebo napravil, alebo
b)	urobil o trestnom čine oznámenie v čase, keď sa  škodlivému následku trestného činu mohlo ešte zabrániť, oznámenie treba urobiť orgánu činnému v trestnom konaní alebo Policajnému zboru, voja môže toto oznámenie urobiť aj svojmu nadriadenému alebo služobnému orgánu a osoba vo výkone trestu odňatia slobody alebo vo výkone väzby aj príslušníkovi Zboru väzenskej a justičnej  stráže.“
	V ustanovení § 86 písm. e/ Trestného zákona účinného do 31. 12. 2012 sa uvádza, že trestnosť  trestného činu zaniká aj vtedy, ak ide o trestný čin  neodvedenia dane a poistného podľa § 277 alebo  nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ  po skončení vyšetrovania mohol oboznámiť s jeho výsledkami. 
	Podľa ustanovenia  § 86 písm. 	e/ Trestného zákona účinného od 1. 1. 2013 trestnosť činu  zaniká aj vtedy, ak ide o trestný čin skrátenia dane a poistného  podľa § 276, neodvedenia dane a poistného podľa § 277 alebo nezaplatenia dane a poistného podľa § 278 ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ  po skončení vyšetrovania mohol oboznámiť s jeho výsledkami. 
	Podľa § 2 ods. 1 trestného zákona sa trestnosť činu posudzuje a trest sa ukladá podľa zákona  účinného v čase, keď bol čin spáchaný. Ak v čase  medzi  spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa  priaznivejší. 
Podľa  § 215 ods. 1 písm. h/ Trestného poriadku prokurátor zastaví trestné stíhanie, ak  zanikla trestnosť  činu. 
Vzhľadom na uvedené som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Dr. Roman Tatarka
prokurátor